Yi bajeꞌn tlol yi eꞌchk yolaꞌseꞌj,
teleꞌn tzaj tzun Jesús scyuchꞌ yi eꞌ ẍchusbeꞌtz Jerusalén.
Choꞌn tzun quicyꞌeꞌn poneꞌntz jalaj icyꞌen yi tal neꞌẍ aꞌ yi na biꞌaj Cedrón.
Ej nin choꞌn cyoponeꞌn le jun lawor yi at jalaj icyꞌen yi jun neꞌẍ aꞌaꞌtz.
Yaꞌstzun eꞌ oqueꞌt Jesús scyuchꞌ yi eꞌ ẍchusbeꞌtz.
Yi jun amaꞌlaꞌtz,
ajskeꞌnt tan Judas,
yi cꞌayin Jesús,
na alaꞌ tir eꞌ cham quib Jesús scyuchꞌ eꞌ ẍchusbeꞌtz tcꞌuꞌl yi jun amaꞌlaꞌtz.
Chaꞌstzun te cyenin tponeꞌn Judas scyuchꞌ jun cꞌoloj sanlar scyuchꞌ cobox aj ront cwent paleꞌ.
Chakijcheꞌ cyakꞌun eꞌ wiꞌtz paleꞌ scyuchꞌ yi eꞌ parisey.
Cyꞌaꞌn len chimaꞌcl cyaꞌn.
Ej nin cyꞌaꞌn chikꞌakꞌ cyaꞌn tetz chitxekbil.
Ma yi Jesús sken el xtxum tetz yi mbi cuꞌn sbajok te iꞌ.
Chaꞌstzun te teleꞌn tzaj tan chicꞌulcheꞌn.
Itzun ben jakol scyetz:
—¿Naꞌ na chijoyuꞌ?
—Na katzan tan joyleꞌn Jesús aj Nazaret,
—cheꞌch tzun bantz.
—Je bin ineꞌj,
—stzun Jesús scyetz.
Inti Judas,
yi cꞌayin nin Jesús,
xomij scyeꞌj yi eꞌ sanlar.
Yi tlol Jesús scyetz:
“Je bin ineꞌj”,
pacꞌl nin baj cyoponeꞌn len wuxtxꞌotxꞌ.
Beneꞌn tzun jakol Jesús junt tir scyetz:
—¿Naꞌ nin tzun scyetz yi na chitzanuꞌ tan joyleꞌn?
—Na katzan tan joyleꞌn Jesús aj Nazaret,
—cheꞌch.
—Ja wiꞌt wal scyeruꞌ yi i inaꞌtz.
Ma jaluꞌ yi ko in na cyajuꞌ,
chicyajk cyen bin yi eꞌ wamiweꞌj cyanuꞌ.
Ja xcon yi yolaꞌseꞌj tan Jesús bantz teleꞌn cuꞌn te yi yol yi nsken cyen tal iꞌ,
iꞌtz:
“Quiꞌc mbajij te jun scyeri yi eꞌ yi ntakꞌ Intaj swetz.”
Inti Simón Luꞌ,
jeꞌn tzaj tzun tcyꞌal yi spar iꞌ tcꞌuꞌl soc,
nin el tamol jalaj ẍchin jun yaj yi na biꞌaj Malco,
jun scyeri yi eꞌ ẍchakum yi wiꞌtz paleꞌ.
Beneꞌn tzun tlol Jesús tetz Luꞌ:
—Col cuꞌn yi aspar tul soc.
Na tajweꞌn tan intijol yi qꞌuixcꞌuj yi txumijt tan Intaj tan ticyꞌeꞌn poneꞌn waꞌn,
—stzun Jesús bantz tetz Luꞌ.
Cyoqueꞌn tzun yi eꞌ sanlar tu chijepil tan stzꞌamleꞌn,
nin tan cꞌalcheꞌn Jesús.
Beneꞌn nin bantz cyaꞌn pres.
Nchaꞌtz xomcheꞌ yi chi aj ront yi eꞌ judiy scyeꞌj yi eꞌ sanlar.
Bajx beneꞌn quicyꞌaltz xe caꞌl Anás,
yi jiꞌ Caifás,
yi wiꞌtz paleꞌ,
yi at-tz te yobaꞌtz.
Iteꞌn nin Caifásaꞌtz yi aꞌlon scyetz yi eꞌ mas judiy yi mas baꞌn tcuꞌn yil quim jun ntziꞌ yaj swutz yi nink chisotz chicyakil wunak.